Paisatge després de la batalla al Congrés. Ahir, als passadissos de l’edifici de la Carrera de San Jerónimo, era dia de lectures, de disputar i intentar guanyar el relat interpretatiu de l’endemà sobre el debat de la consulta a la cambra baixa. Tothom se’n sentia vencedor (o si més no exhibia conviccions per defensar-ho) i, un cop rebutjat el 9-N a les Corts, el PP ja pensava en la següent pantalla: la de les eleccions europees del 25 de maig. Si Rajoy es considera reforçat després del debat de dimarts (els seus asseguraven que va ser extraordinàriament ferm i convincent però admetien que “el problema” no desapareix) va concedir-se poc temps per assaborir-la. Ahir al migdia va resoldre la incògnita -mínima- de qui seria el cap de llista del PP a les europees.